Perasaan resah berakhir gembira
SRI AMAN:Ternyata perasaan resah gelisah buat tiga pelajar Universiti Putra
Malaysia (UPM) Kampus Bintulu berakhir semalam apabila telah kembali ke kampung
halaman masing-masing sekali gus terserlah kegembiraan di wajah mereka tatkala
negara masih berperang melawan wabak Covid-19.  Ketibaan ketiga-tiga pelajar tersebut di “drop off point” Dewan
Suarah Sri Aman tepat jam 1.00 pagi semalam turut disambut oleh Timbalan
Residen Bahagian Sri Aman Elvis Didit dan petugas barisan hadapan dari
Jawatankuasa Pengurusan Bencana Bahagian Sri Aman serta waris pelajar. Menurut Elvis Didit, kebajikan pelajar-pelajar Institusi Pengajian Tinggi Awam
(IPTA) telah mendapat pembelaan pada fasa keempat Perintah Kawalan Pergerakan
(PKP) kali ini dengan keputusan dilakukan oleh Majlis Keselamatan Negara (MKN)
untuk memberi kebenaran buat mereka pulang ke kampung halaman di Zon Hijau
dengan mematuhi peraturan dan prosedur operasi piawai (SOP) yang digariskan
serta usaha sama Kementerian Pengajian Tinggi (KPT). “Kita berterima kasih kepada Kerajaan Pusat dan Kerajaan Sarawak,
kerana memahami denyut nadi ibu bapa yang anak mereka yang terkandas di IPTA
sejak lebih sebulan lalu apabila membiayai serta memudahkan urusan penghantaran
pelajar-pelajar ini kampung halaman masing-masing bermula Jumaat lepas”
katanya yang ditemui di Dewan Suarah Sri Aman awal pagi senalam. Beliau merasakan perkara ini amat mendesak dan faham perasaan pelajar yang
tidak dapat pulang.  “Jika PKP dilanjutkan lagi, saya khuatir pelajar ini akan berdepan
tekanan, keresahan dan kebimbangan,” tambah beliau. Elvis turut menasihati agar pelajar terbabit menjaga disiplin diri dengan
mengamalkan penjarakan sosial, duduk di rumah dan tidak mengingkari PKP selepas
ini.  “Kerajaan telah dan sedang melakukan yang terbaik untuk semua pelajar
dan saya berharap supaya mereka dan ahli keluarga bersabar serta mematuhi SOP
ditetapkan MKN,” ujarnya. Terdahulu ketiga-tiga pelajar dari UPM Kampus Bintulu tersebut terpaksa
melalui proses disenfeksi yang dilakukan oleh anggota Jabatan Bomba dan
Penyelamat Sri Aman seterusnya menjalani saringan kesihatan termasuk
pemeriksaan suhu badan dan pengesanan gejala sebelum diserahkan kepada keluarga
masing-masing. 
See author's posts
